Silvia Rueda Pascual

Silvia Rueda Pascual ingeniari informatiko Valentziarra da. Ingeniaritza Informatikoan doktoratu zen, eta Valentziako Berrikuntza, Unibertsitate, Zientzia eta Gizarte Digitaleko Kontseilaritzako Lurraldeko Zuzendaria izan da.

2015 eta 2021 bitartean, Valentziako Unibertsitateko Informatika Saileko zuzendaria izan zen. Girls4STEM ekimenaren bultzatzailea izan zen, eta Generoko Bretxa Digitala katedraren zuzendaria 2020 eta 2022 artean.

 Ibilbidea 
Consellerian (Kontseilaritzan) sartu arte, Silvia Rueda Pascual irakasle titularra zen Valentziako Unibertsitateko Escola Tècnica Superior d'Enginyeria-ko (ETSE-UV) Informatika Sailean, eta haren zuzendari izan zen 2015 eta 2021 bitartean. Sail horretako zuzendaritzan sartu zen lehen emakumea izan zen.

Unibertsitatean egin du lan, irakaskuntzan eta ikerketan, baina kudeaketa-lanak ere egin ditu.

Irakaskuntzan 20 urte inguruko eskarmentua du, eta, 2016az geroztik, irakaskuntza-berrikuntzako talde baten arduraduna izan zen Valentziako Unibertsitatean, hainbat titulaziotako irakasleak eta ikasleak biltzen zituena.

Bere ikerketa-ibilbidea hiru ildo nagusitan banatzen da: 1. Errealitate Birtuala eta Informatika Grafikoa, 2. Softwarearen ingeniaritza eta 3. Generoaren eten digitala. Horien bidez, ikerketa-, transferentzia- eta dibulgazio-proiektu ugaritan parte hartu du IKTen sektoreko hainbat erakunde publiko eta enpresarekin, eta horien ondorioz, hainbat lan argitaratu ditu estatuko eta nazioarteko aldizkari eta biltzarretan.

Geroago TADeSP (Pertsonan oinarritutako Softwarea Garatzeko Teknika Aurreratuak) ikerketa-taldea sortu zuen. Garatu beharreko softwarearekin elkarrekintzan ari den pertsonarekin harremanetan izaten diren alderdiak aztertzeko helburu du taldeak. Betiere, generoaren ikuspegia eta aplikazioak erabiliko dituzten pertsonen aniztasuna kontuan hartuta, azken helburua gizakiaren ikuspegitik softwarearen kalitatean aurrerapenak egitea izanik.

Silvia Rueda Pascualek, irakasle eta ikertzaile gisa, zenbait unibertsitatetan eta ikerketa-zentrotan egonaldiak egin ditu, hala nola Ameriketako Estatu Batuetan, Italian edo Grezian.

STEM-UVren (Science, Technology, Engineering & Mathematics) arduraduna izan da UVko Berdintasun, Aniztasun eta Jasangarritasun Errektoreordetzaren barruan, eta UVko Genero Eten Digitaleko Katedraren zuzendaria Valentziako Generalitatearekin. Gainera, STEM bokazioak sustatzeko Girls4STEM proiektua koordinatzen zuen, bereziki nesken artean.

Emakumea, Zientzia eta Berrikuntza Behatokiko (OMCI, Observatorio Mujer, Ciencia e Innovación) batzorde eta lantaldeetan parte hartzen du. Valentziako Erkidegoko Ingeniaritza Informatikoko Elkargo Ofizialeko (COIICV) AMIT-eko kidea da (Asociación de Mujeres Investigadoras y Tecnologas, Emakume ikertzaile eta teknologoen elkartea), Ingeniaritza Informatikoko Kontseilu Profesionalen Kontseilu Nagusiko (CCII) kidea, eta Valentziako Erkidegoko Som Digitals Informatika Elkarteko zuzendaritzako kidea. Espainiako Zientzia eta Informatika Elkarteko (SCIE) eta Informatikako Unibertsitate Ordezkarien Elkarteko (AENUI, Asociación de Representantes Universitarios de Informática) kide ere bada, bai eta bi elkarte horietan emakume eta generoari buruzko lan-taldeetako kide ere.

Lanpostu horietan aktiboki lan egiten du genero-berdintasuna sustatzeko, batez ere ingeniaritzaren arloan.

 Girls4STEM 
Karrera teknikoetan emakume gutxi zeudela ikusita,  Neska eta Emakume Zientzialarien Nazioarteko Eguna  zela eta, ikasgelatik harantzago pausu bat egin nahi izan zuen emakume adituekin harremanetan jarriz, bai Espainian bai nazioartean, emakumeek egindako ikasketa zientifikoak eta teknologikoak zabaldu eta ikusgarri bihurtzeko sare bat sortzeko, eta, horretarako  jarri zen martxan Girls4STEM Europako proiektua.

Girls4STEM proiektuaren helburu nagusia da gazteak STEM (Zientzia, Teknologia, Ingeniaritza eta Matematika) izeneko ikasketa eta lanbideetan sar daitezen motibatzea. Dibulgazio-lanerako, STEM profesionalak unibertsitate aurreko ikastetxe eta ikastetxeetara hurbiltzeko aukera ematen duten erakunde edo instituzioen laguntza bilatu eta izan dute.

Garrantzitsutzat jotzen du STEMeko lanbideen berri ematea, ez bakarrik gero eta emakume gehiago sar daitezen, baita emakume ingeniariek lortutako lorpenak eta horiek gizartearen aurrerapenetan duten eragina ezagutarazteko ere.

 Erreferentziak 

 Kanpo estekak 

 Ingeniaritzako Emakumeen Nazioarteko Egunari buruzko saio berezia 
 Girl4STEM webgunea

Kategoria:Emakume informatikariak
Kategoria:Espainiako informatikariak
Kategoria:Valentziako Unibertsitateko irakasleak